Hvað eru jökulsker og hvernig myndast þau ? Eins og „ geysir “ er alþjóðaorð fyrir goshveri er grænlenska orðið „ nunatak “ alþjóðaorð fyrir jökulsker . Orðið vísar til fjallstinda eða hryggja sem standa upp úr jökli , líkt og sker standa upp úr sjó . Dæmi um jökulsker eru mörg á Íslandi , en meðal hinna þekktari eru Esjufjöll í Breiðamerkurjökli . Esjufjöll kljúfa jökulinn í tvo skriðjökla sem streyma fram hjá skerinu sinn hvoru megin og naga bergið , en grjót úr því hrynur niður á jökulinn . Þar sem skriðjöklarnir sameinast aftur neðan við skerið myndar grjótið urðarrana , „ rönd “ á skaftfellsku , sem teygist eftir Breiðamerkurjökli alla leið frá Esjufjöllum niður að Jökulsárlóni . Esjufjöll og Esjufjallarönd séð úr flugvél . Horft í suður í átt að Jökulsárlóni . Talið er að nokkur fjöll á Norðurlandi hafi staðið sem jökulsker upp úr jökulbreiðu síðasta kuldaskeiðs ísaldar og á þeim tórt harðgerðar jurtir , ekki síst birkið , sem síðan hafi lagt undir sig landið eftir að jöklarnir hurfu fyrir 10.000 árum . Þá stóðu eftir hvassir tindar , horn eða hryggir sem skriðjöklarnir höfðu mótað , til dæmis Kirkjufell á Snæfellsnesi og hryggurinn Drangafjall milli Öxnadals og Hörgárdals .